
Job- og kompetenceprofil 


Sekretariatsleder i Plan, Teknik og Miljø  

1. Stillingen 
Som vores nye teamleder for ledelsessekretariatet får du en stilling, der byder på mange spændende opgaver, hvor du bliver bindeleddet mellem, borgere, politikere, ledelse og medarbejdere. Din hverdag bliver alsidig med stort ledelsesansvar indadtil og opgaveansvar udadtil. Et ansvar, som du ikke står alene med, da vi hos os kun er lykkedes, hvis vi er lykkedes sammen. 

1.1. Teamlederens opgaver og ansvarsområde 
Som sekretariatsleder ved du, at sekretariatet er til for forvaltningen og ikke omvendt. Det er din opgave, med sikker hånd, at sikre de tværgående opgaver i forvaltningen såsom dagsordensproduktion og protokoller, servicering af ledelse og politikere, arbejdsmiljø samt sikre godt embedshåndværk i udførelsen af teamets opgaver. Sekretariatet varetager en række opgaver blandt andet inden for støttet boligbyggeri, forpagtninger og beboerklagenævn, hvor du både vil indgå i de faglige drøftelser og beslutninger med dine medarbejdere, men du vil også være en aktiv del af opgaveudførelsen. Du skal derfor både kunne lede og selv påtage dig opgaver.  
Dit ansvar og arbejdsopgave er at gå foran som leder og dels skabe resultater igennem dine medarbejdere, men også selv påtage dig opgaver. Det gør du ved at
· walk the talk, hvor ord og handling følges ad; du gør det, du ønsker skal kendetegne sekretariatet. Du skal derfor kunne sætte retning for dine medarbejdere og samtidig selv bidrage med opgaveløsning 
· sikre god praksis og udviklingen af teamets faglige ansvarsområder 
· sætte retning for medarbejdernes prioriteringer med afsæt i chefgruppens behov for servicering og prioritering 
· udvikle trivsel, teamånd, faglig kvalitet og produktivitet i teamet
· lede op ad i forhold til direktøren og afdelingschefen og påtage dig et medansvar for den samlede udvikling i afdelingen Erhverv & Bæredygtighed.

Ud over den daglige kontakt og sparring med medarbejderne er det bl.a. dit ansvar at
· styre budgettet og økonomien for teamet 
· være sekretær for chefgruppen 
· udføre tværgående opgaver for direktøren
· varetage støtte boligbyggeri, herunder tilsyn med boligforeningerne
· fortsætte kompetence- og procedureudvikling indenfor teamets ansvarsområder såsom forpagtninger, boligkontor og grundejerforeninger
· at samle og koordinere tværgående borgerhenvendelser og aktindsigtssager 
· være forvaltningens arbejdsmiljøleder og indgå i lokalMED 
· varetage personaleledelse.


1.2. Opgaver og mål på kortere sigt 
En af dine første opgaver er at lærer teamets medarbejdere og ledergruppe at kende, afdækker forventninger samt etablere din lederrolle i teamet. 

Vi ønsker, at du efter de første måneder har
· sikret at driften kører med afsæt i et godt teamsamarbejde 
· et indblik i udviklingspotentialer 
· fået introduceret dig overfor de almene boligforeninger som deres kontaktperson for det støttede boligbyggeri. 


1.3. Opgaver på længere sigt 
At bidrage til udvikling af afdelingen og teamet, hvor vi spiller hinanden gode. Der er et særligt fokus på at forsat udvikling af teamets opgaveløsning, således vi sikrer vedvarende kvalitet i opgaveløsningen. Samtidig udvikler forventningerne sig til sekretariatsbetjeningen og din rolle er derfor både at gå proaktivt ind i udviklingen samtidig med, at du kan prioritere, hvad vi vælger fra, når vi vælger nyt til.    


1.4. Personlige, faglige og ledelsesmæssige kompetencer 
Din kemi skal matche os. Du er derfor ligetil og tilgængelig, har et højt serviceniveau og ser løsninger, der kan understøtte både medarbejdere og kollegaers arbejde. Du har en forståelse for en politisk styret organisation, hvor der kræves hurtige svar og hvor sekretariatets robusthed, dygtighed og servicegen viser, at vi kan jonglere mellem mange dagsordner uden at miste fokus. Du motiveres af og glædes over at bidrage til andre lykkes.  
Som sekretariatsleder skal du kunne repræsentere forvaltningen samt lede udad og loyalitet skal følge beslutningerne, der er truffet i chefgruppen og i de politiske udvalg. Nogle sager har et konfliktpotentiale, og du skal således være i stand til at kunne være medarbejdernes skjold. Fokus på den gode dialog med de eksterne interessenter hænger uløseligt sammen med opgaven.

Da det er en væsentlig del af din ledelsesopgave at håndtere økonomi blandt andet i forbindelse med støttet boligbyggeri, er en god talforståelse uundværligt i jobbet. For at lykkes i din sparring og opgavevaretagelse forventer vi desuden, at du har en ubesværet tilgang til juridiske problemstillinger. 

Vi forventer, at du har følgende uddannelsesmæssige og faglige kvalifikationer:
· Relevant videregående uddannelse eksempelvis jurist eller økonom. 
· Har gode generalistkompetencer, og du har let ved at sætte dig ind i juridiske og økonomiske problemstillinger. Det er ikke en nødvendighed at du har specialistviden, men du kan tilegne dig viden inden for sekretariatets opgaveportefølje. 
· Du kan være ny som leder, men har erfaring med at påtage dig ”et særligt ansvar” som eksempelvis koordinator. 
· Forståelse for dynamikker i en offentlig styret organisation og politisk tæft.

Vi arbejder systematisk med lederudvikling blandt andet via lederevaluering med afsæt i vores ledelsesgrundlag. Ledelse er hos os et fag, som kræver vedvarende fokus og udvikling. Derfor er vores forventning til dig også, at du har en diplom i ledelse, og hvis ikke, at du påbegynder uddannelsen.  

Vi lægger vægt på, at du er
· organiserende og kan skabe rammer og rutiner, så vi sikrer robusthed i vores opgaveløsning samtidig med at du planlægger og tilrettelægger for at sikre fremdrift. Du er samtidig velovervejet og tålmodig i din arbejdsfacon. 
· ansvarlig og tager ejerskab og commitment alvorligt. Du sørger for, at opgaverne afsluttes, leverer til tiden og i aftalte kvalitet
· ihærdig, ambitiøs, vedholden og målrettet med opgaverne. Du arbejder passioneret, struktureret og slipper ikke, før målet er nået.   
· teamdrivende, hvor du aktivt søger dialogen og er tillidsvækkende både internt og i eksterne samarbejder. Du sørger for ejerskab, når du sætter retning og tager styring i processerne.
· optimistisk, hvor du ser det positive i en situation og har en smittende entusiasme. Du fremstår sorgløs, tror på at tingene løser sig og er ikke bange for at begå fejl.
· kommunikerende, synlig og går gerne i dialog med andre. Du kan kommunikere på alle niveauer og er ikke konfliktsky i dialogen. 

Vi lægger ydermere vægt på, at du kan trives i en travl og uforudsigelig hverdag, hvor du ubesværet bevæger dig mellem mange dagsordner og mange ledelsesniveauer uden at miste fokus.

2. Organisationen 
I Aabenraa Kommune har vi en værdibaseret tilgang til ledelse, hvor tydeligt formulerede forventninger skaber grundlag for dialog og et systematisk arbejde med lederudvikling og lederevaluering. Vores afsæt er fire værdier, som er formuleret og udfoldet i kommunens ledelsesgrundlag: 
· Vi sætter fælles retning og skaber mening
· Vi er ambitiøse og opnår resultater
· Vi leder med fokus på nærvær, ansvar og respekt
· Vi tager økonomisk ansvar med blik for helheden.

Kommunens personalepolitiske værdier og ledelsesgrundlag og den administrative organisering finder du på kommunens hjemmeside. 


2.1. Forvaltningen Plan, Teknik og Miljø
Vores fundament er byrådets udviklingsstrategi ”Det gode liv”, der danner rammerne for de udviklingsspor, vi arbejder med såsom erhvervsstrategi, bosætningsstrategi og bæredygtighedsstrategi. Alle strategier, der er forankret i afdelingen Erhverv og Bæredygtighed, men som kun lykkes i et samspil med kollegaer og samarbejdspartnere. 

I forvaltningen Plan, Teknik og Miljø er vi cirka 170 administrative medarbejdere. Alle er placeret på rådhuset i Aabenraa i samme område af bygningen. Med til forvaltningen hører Driftsenheden, som har base i Kliplev, samt Barsø-færgen. 

I Plan, Teknik & Miljø står vi for en innovativ planlægning, der er med til at danne grundlag for kommunens udvikling. Planerne føres ud i livet og myndighedsbehandlingen understøtter udviklingen. Vi lægger stor vægt på en løsningsorienteret balance, hvor vi understøtter borgernes og erhvervslivets projekter under hensyntagen til naboer, naturen og miljøet. 
Det indebærer, at forvaltningen har – og skal videreudvikle - en særdeles udadvendt arbejdsform, hvor dialogen med interessenterne – erhvervsliv, borgere og foreninger - prioriteres højt. 

Der er fire afdelinger i forvaltningen 
· Byg, Natur & Miljø 
· Plan & Udvikling 
· Drift & Anlæg 
· Erhverv & Bæredygtighed. 

Der holdes ugentlige chefmøde med direktør og afdelingschefer i forvaltningen, hvor sekretariatslederen deltager som sekretær. Derudover holder vi ledermøder én gang om måneden, hvor alle teamledere i forvaltningen deltager sammen med afdelingscheferne og direktøren. Én gang i kvartalet afholder vi forvaltningsmøde, hvor alle medarbejdere i forvaltningen deltager. Derudover afholdes kvartalsvis møde med LokalMed, hvor sekretariatslederen deltager som arbejdsmiljøleder. Sekretariatslederen har i alle disse fora en væsentlig rolle i planlægning af og opfølgning på møderne. 

Sekretariatslederen indgår derudover i et sekretariatsledernetværk på tværs af forvaltningerne.  


2.2 Afdelingen Erhverv og Bæredygtighed  
Sekretariatet er en del af afdelingen Erhverv & Bæredygtighed i forvaltningen Plan, Teknik og Miljø. Afdelingen har 22 medarbejdere fordelt på tre teams. Fælles for afdelingen er, at mange opgaver løses i samspil med andre afdelinger internt i kommunen og med eksterne samarbejdspartnere. Vi har derfor en stor berøringsflade for at kunne lykkes med vores opgaver. 

Mange store dagsordner er forankret i vores afdeling. Det gælder blandt andet Erhvervsstrategien, Bosætningsstrategien og Bæredygtighedsstrategien, der sætter retning for vores ambition om at være et godt sted at bo, besøge og drive virksomhed i. Vi er godt på vej og det skyldes, at vi er en del af et hold og kommune, der vægter samarbejde og partnerskab. Vi spiller hinanden gode, både som kollegaer og med vores samarbejdspartnere.  

Sekretariatet 
Sekretariatet har 10 medarbejdere og spiller en særlig rolle i forvaltningen. Det er her, der bindes sløjfer, når der skal koordineres og når ting skal gøres. Sekretariatet er med andre ord maskinrummet, der sørger for at tingene bliver fikset. Man ser som leder og medarbejder i sekretariatet en stor motivation i, at tingene lykkes og man er med til at gøre andre gode.

Sekretariats opgaveportefølje er: 
· Sekretær for direktører og afdelingschefer herunder kalenderkoordinering og mødebooking.
· Ansvarlig for publicering af dagsordner og protokoller for de politiske udvalg, herunder udvalget for Plan- og Boligudvalget, Teknik og Landdistriktsudvalget og Bygningsforbedringudvalget.
· Ansvarlig for publicering af dagsordner og protokoller for administrative fora såsom chefgruppen, ledergruppen og LokalMed. 
· Planlægning af forvaltningsmøder, herunder program, plancher og mødeforplejning.
· Overblik og proaktiv planlægning af politisk mødekalender, studieture, dialogmøder og arrangementer.
· Opdatering af hjemmeside og medarbejderportal.
· Bistå ved rekruttering og introduktion af nye medarbejdere i forvaltningen. 
· Personaleoverblik
· Tovholder på besvarelse af tværgående aktindsigtssager i forvaltningen. 
· Tovholder på besvarelse af tværgående borgerhenvendelser i forvaltningen. 
· Gennemførelse af tilfredshedsundersøgelser i forvaltningen. 
· Økonomi, herunder fakturering og ompostering. 
· Ansvarlig for hhv. huslejenævn, beboerklagenævn, hegnssyn, herunder sagsbehandling og dagsordensproduktion. 
· Forvaltningens digitaliseringstovholder, systemkoordinator og underviser indenfor blandt andet Acadre.  
· Støtter boligbyggeri, herunder tilsyn, sagsbehandling og låneindberetning. 
· Boligkontor, herunder ind- og udflytning samt økonomi
· Forpagtninger, herunder udbud af forpagtning og fakturering af forpagtninger. 
· Kontaktperson for Grundejerforeninger.
· Ad hoc opgaver og undersøgelser for ledelsen. 


Team Erhverv, Bosætning og Bæredygtighed 
Teamet har 9 medarbejdere, der både udvikler strategier, følger op og indgår i implementeringen af disse. Det gælder Erhvervsstrategien, hvor teamet blandt andet står for afholdelse af Erhvervstræf. Bosætningsstrategien, hvor teamet er kontaktpunkt for tilflyttere og dansk-tysk samarbejde. Og Bæredygtighedsstrategien, hvor teamet blandt andet er tovholder på det grønne regnskab for Aabenraa Kommune.

Derudover varetager teamet grundsalg. Hovedopgaverne er køb og salg af ejendomme og jord herunder salg af parcelhusgrunde, storparceller til rækkehuse, erhvervsgrunde og småarealer. Derudover varetager teamet den overordnede proces i forbindelse med kommende udstykninger. 
 
Sekretariatet varetager økonomi for grundsalg herunder fakturering og statistik. Desuden varetager sekretariatet dagsordensproduktion og protokoller i forbindelse med den politiske betjening af Grundsalgsudvalget. 

2.3. Aabenraa Kommune 
Kommunen har 59.000 indbyggere og er placeret ved motorvejen afgrænset af Haderslev Kommune mod nord og den dansk/tyske grænse mod syd. Fra Aabenraa by er der 45 minutter til Lillebæltsbroen, 30 minutter til kulturbyen Flensborg, 35 minutter til Kolding og 2 timer til metropolen Hamborg. Kommunen er præget af storslået og varieret natur med to dybe fjorde, åbne vidder i vest, smukke gamle skove og et stærkt kuperet landskab i øst. 

Vi arbejder hver dag for at skabe det gode liv for både borgere, virksomheder og besøgende. Erhvervslivet har gennem de sidste mange år øget antallet af arbejdspladser og vi forventer i de kommende år en positiv udvikling af befolkningstallet og fortsat nye arbejdspladser. Det kræver en vedvarende indsats at tiltrække og ikke mindst bevare tilknytningen til borgere og virksomheder, således at alle både oplever en god modtagelse men også et godt liv, når hverdagen kalder. 

Den politiske organisation består af byrådet, Økonomiudvalget og 7 fagudvalg. Sekretariatets arbejdsområde ligger under Plan- og Boligudvalget samt Teknik og Landdistriktsudvalget og teamlederne fremlægger lejlighedsvis sager for udvalget. 

Det politiske samarbejde er respektfuldt og ordentligt. Der er en god politisk tone – man taler pænt til hinanden, uanset om man er enige eller ej og det er med til at skabe positive vibrationer ned i den administrative organisation.  

3. Ansættelsesprocessen 
Ansøgningsfrist er 10. november 2026. 

Ansættelsessamtaler er planlagt til den 16. november og 23. november 2026. 

Ansættelsesudvalget udvælger efter første samtalerunde to - tre ansøgere, der inviteres til anden runde den 23. november 2026. 

For kandidater, som går videre til anden samtale, vil der blive udarbejdet en personprofil ved en ledelseskonsulent fra Aabenraa Kommune. Der bliver tilsendt et spørgeskema til de udvalgte kandidater, som skal være udfyldt senest onsdag den 18. november kl. 8. Herudover er der en tilbagemeldingssamtale med ledelseskonsulenten den 19. november. 
Anden samtale afholdes 23. november. Ledelseskonsulenten fremlægges personprofilen for ansættelsesudvalget inden anden samtale. 
Der indhentes reference inden anden samtalerunde. 


Ansættelsesudvalg 
Ansættelsesudvalget til stillingen består af afdelingschef Helle Malene Kjølsen Olsen, Direktør Ditte Lundgaard Jakobsen samt to medarbejderrepræsentanter. 

Ansættelsesudvalget vurderer ansøgerne ud fra de faglige, ledelsesmæssige og personlige kompetencer og erfaringer, som er beskrevet i job- og kompetenceprofilen. 

Ansættelsesudvalget har efter sidste samtalerunde følgende grundlag for vurderingen af de sidste to-tre ansøgere: 
· Den skriftlige ansøgning 
· Det personlige indtryk fra de to samtaler 
· Den mundtlige tilbagemelding til ansættelsesudvalget på personprofilanalysen 
· Fremlæggelsen af de stillede opgaver 
· Resultatet af afdelingschefens indhentning af to-fire referencer. Referencerne indhentes inden anden samtalerunde og kun efter aftale med ansøger 


Tiltrædelse og løn 
Ansættelsesstedet er Rådhuset, Skelbækvej 2, 6200 Aabenraa. 
Forventet tiltrædelse er 1. januara 2027 eller efter aftale. 
Stillingen aflønnes i henhold til gældende overenskomst efter forhandling med den forhandlingsberettigede organisation. Lønnen er cirka 800.000 inkl. pension og eventuelt kvalifikationstillæg. 
Vi gør opmærksom på, at der forud for ansættelsen vil blive indhentet straffeattest, og ansættelse er betinget af, at den er tilfredsstillende.

Yderligere informationer om stillingen 
Vil du vide mere? Så kontakt afdelingschef Helle Malene Kjølsen Olsen, tlf. 26197813 eller e-mail hmol@aabenraa.dk  med spørgsmål til stillingen eller til forventninger til den kommende teamleder.

